Paramedikus voor hospitaal doodgeskietArgieffoto ŉ Paramedikus is Vrydagaand buite die Edendale-hospitaal in Pietermaritzburg doodgeskiet toe hy sy werksplek verlaat het. Sibongiseni Dhlomo, LUR vir gesondheid in KwaZulu-Natal, het gesê die aanval is deur ŉ onbekende groep mense uitgevoer. Kapt. Nqobile Gwala, woordvoerder van die polisie, het gesê die voorval het teen 19:16 plaasgevind. Volgens Dhlomo is Sibusiso Mthethwa (36) Saterdagoggend in die hospitaal dood. “Hy was aan die Mbali-nedersetting se nooddienste verbonde.” “Ons is diep geskok oor die gevoelloosheid van die voorval. Dit bekommer my dat ŉ mens se lewe so goedkoop geword het. Dis nou al op ŉ punt wat misdadigers nie eens twee keer dink voordat hulle iemand se lewe beëindig nie,” het Dhlomo gesê. Dhlomo meen die gemeenskap is ontneem van ŉ “voetsoldaat” wat hom daaraan gewy het om mense se lewens te red. “Nou het sy familie ŉ pa, seun en eggenoot verloor. Ons bied ons diepste medelye met sy gesin, vriende en kollegas. Ons hoop die skuldiges word aangekeer en so streng as moontlik gestraf,” het Dhlomo gesê. Mthethwa word oorleef deur sy vrou en vyf kinders. ŉ Saak van moord word deur die Plessislaer-polisie ondersoek. Mthethwa word Sondag in Nquthu begrawe.